**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo: CRD – 157 /2023

**1417a**

**Informácia**

Výboru Národnej rady Slovenskej republiky pre obranu a bezpečnosť o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k stupňujúcej sa agresii Ruskej federácie na Ukrajine vo výbore **(tlač 1417)**

-----------------------------------------------------------------------------------------------------------------

Výbor Národnej rady Slovenskej republiky pre obranu a bezpečnosť ako gestorský výbor k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k stupňujúcej sa agresii Ruskej federácie na Ukrajine **(tlač 1417)** podáva Národnej rade Slovenskej republiky túto informáciu.

 Predseda Národnej rady Slovenskej republiky svojím rozhodnutím č.  **1485** zo 17. januára 2023 pridelil predmetný návrh na prerokovanie Výboru Národnej rady Slovenskej republiky pre obranu a bezpečnosť ako gestorskému výboru.

**Výbor Národnej rady Slovenskej republiky** **pre obranu a bezpečnosť** prerokoval uvedený návrh (**tlač 1417**) v určenej lehote a **prijal k nemu platné uznesenie č. 219** na svojej 94. schôdzivýboru.

 Prílohou tejto informácie je návrh na uznesenie Národnej rady Slovenskej republiky v znení predloženého návrhu skupiny poslancov.

v Bratislave 30. januára 2023

**Juraj KRÚPA**

predseda výboru

------------------------------------------------------------------------------------------------

**Návrh**

 UZNESENIE

NÁRODNEJ RADY SLOVENSKEJ REPUBLIKY

z..... 2023

 k

**k stupňujúcej sa agresii Ruskej federácie na Ukrajine**

**Národná rada Slovenskej republiky**

v nadväznosti na uznesenie Národnej rady Slovenskej republiky č. 1288 z 25. februára 2022 k vyhláseniu Národnej rady Slovenskej republiky k vojenskej agresii Ruskej federácie proti Ukrajine (tlač 920) a na uznesenie Národnej rady Slovenskej republiky č. 1796 z 8. novembra 2022 týkajúce sa neospravedlniteľných útokov armády Ruskej federácie na civilné ciele v Ukrajine (tlač 1280):

1. opakovane odsudzuje ruskú agresiu na Ukrajine a vyjadruje podporu nezávislosti, zvrchovanosti a územnej celistvosti Ukrajiny,

2. odsudzuje predovšetkým rozsiahle útoky Ruskej federácie na civilné obyvateľstvo, civilné objekty a kľúčovú energetickú štruktúru na Ukrajine, ktoré zodpovedajú teroristickým metódam a znamenajú straty na nevinných ľudských životoch,

3. odsudzuje priame či nepriame vyhrážky Ruskej federácie použitím jadrových zbraní, ktoré sú hrozbou pre celoeurópsku až celosvetovú bezpečnosť,

4. neuznáva výsledky tzv. referend na zvrchovanom území Ukrajiny v Doneckej, Luhanskej, Chersonskej a Záporožskej oblasti, považuje tieto územia naďalej za súčasť nezávislej a zvrchovanej Ukrajiny a odsudzuje akékoľvek pokusy o anexiu ukrajinských území zo strany Ruskej federácie v rozpore s medzinárodným právom,

5. vyjadruje podporu úsiliu o zostavenie zvláštneho tribunálu pre stíhanie zločinov agresie a podporu pre stíhanie zločinov proti ľudskosti a vojnových zločinov a vyzýva kompetentné orgány Slovenskej republiky, aby poskytli maximálnu súčinnosť a pomoc ukrajinským a medzinárodným orgánom v tejto oblasti,

6. odsudzuje hybridnú vojnu vedenú Ruskou federáciou aj na území Slovenskej republiky a vyzýva orgány činné v trestnom konaní, tajné služby a ďalšie kompetentné orgány, aby túto hrozbu nepodceňovali, ale naopak voči nej účinne zakročili v záujme udržania bezpečnosti a demokracie v Slovenskej republike, ktoré sú touto hybridnou vojnou ohrozené,

7. označuje v súlade s rezolúciou Parlamentného zhromaždenia Rady Európy č. 2463 (2022) z 13. októbra 2022 k stupňujúcej sa agresii Ruskej federácie proti Ukrajine súčasný ruský režim za teroristický a v súlade s uznesením Európskeho parlamentu z 23. novembra 2022 o uznaní Ruskej federácie ako štátu podporujúceho terorizmus (2022/2896(RSP)) uznáva Ruskú federáciu ako štát podporujúci terorizmus,

8. vyjadruje veľké poďakovanie všetkým, ktorí pomáhali a pomáhajú Ukrajincom, Ukrajinkám a Ukrajine,

9. opätovne zdôrazňuje, že stojí pri ľude Ukrajiny a jej demokraticky zvolených zastupiteľoch.